L-għeġubijiet u l-problemi tal-moħħ se jkunu l-qalba tal-attività ta' kull sena Ix-Xjenza fil-Belt Valletta – Lejlet ir-Riċerkaturi Ewropej (Science in the City – European Researchers' Night) fejn se tingħata spjegazzjoni dwar l-aktar xjenza avvanzata ispirata minn riċerka dwar il-moħħ tal-bniedem permezz ta' wirjiet interattivi, xogħlijiet tal-arti, esperimenti, mużika, teatru u simpożji. Il-ħames edizzjoni tal-festival dwar ix-xjenza bl-arti se ssir fil-Belt Valletta nhar il-Ġimgħa 30 ta' Settembru mis-6.00pm sa nofsillejl. Il-parteċipazzjoni hi bla ħlas. Il-festival Ix-Xjenza fil-Belt Valletta hu parti minn Lejlet ir-Riċerkaturi Ewropej u jaħbat ma' aktar minn 300 attività oħra li jinżammu madwar l-Ewropa. Għandu l-appoġġ ewlieni tal-Proġett Horizon 2020, (H2020, 2014-2020) ta' Marie Skłodowska-Curie Actions tal-Kumissjoni Ewropea għar-Riċerka u l-Innovazzjoni. Science in the House se ssir fid-29 ta' Settembru u tkun ospitata mill-Ispeaker tal-Kamra Dr Anglu Farrugia, fejn membri tal-Parlament Malti u MEPs jiltaqgħu u jitkellmu ma' riċerkaturi Maltin. Ix-xogħol ta' Malta Neuroscience Network, u l-kontribut ta' xjentisti u speċjalisti mediċi, psikjatri u newrologi Maltin, tal-lum u tal-passat, se jintwerew fil-bini tal-Parlament il-ġdid. Il-programm kien ippreżentat waqt konferenza għall-midja fil-Valletta Campus tal-Università ta' Malta. Dawk preżenti ngħataw idea tal-livell tal-attivitajiet meta Moveo Dance Company taw sorpriża. L-organizzaturi tal-attività, il-konsorzju mmexxi mill-Università ta' Malta, il-Kamra Maltija tax-Xjentisti, il-Fond tar-Riċerka (RIDT), l-imsieħba korporattivi, u s-Segretarju Parlamentari għar-Riċerka, Innovazzjoni, Żgħażagħ u Sport Chris Agius, attendew għal din it-tnedija. Meta waqt din l-attività tkellem il-Professur Alex Felice (Università ta' Malta u l-Kamra Maltija tax-Xjentisti) qal: "Il-moħħ hu interssanti kemm bħala struttura, kif ukoll bil-miljuni ta' ċelloli li hemm f'kull ras ta' bniedem. L-imġiba, il-memorja, il-konjizzjoni tal-moħħ huma l-ikbar misteru għax-xjenza tal-lum. Din hi sfida kbira. Hemm proġetti ġodda ta' riċerka fl-Unjoni Ewropea u l-Amerika ta' Fuq li qed jistħarrġu dan. F'Malta wkoll għandna Neuro-Science Network ġdid. Irridu naraw kif din ir-riċerka tista' sservi biex il-kundizzjoni umana titjieb." Il-Fond tar-Riċerka RIDT qed jappoġġja Ix-Xjenza fil-Belt għall-ħames sena konsekuttiva. Il-Kap Eżekuttiv ta' RIDT, Wilfred Kenely, qal: "Ix-Xjenza fil-Belt Valletta hi pjattaforma li twassal għand il-pubbliku proġetti interessanti ħafna ta' riċerka. Se jkun hemm firxa ta' attivitajiet affaxxinanti dwar riċerka kurrenti fil-qasam tas-saħħa u dak mediku – partikolarment il-moħħ." RIDT attivament tfittex sorsi ta' flus u appoġġ minn istituzzjonijiet privati u korporattivi, individwi privati, u alumni tal-Università biex iwessgħu l-istudji ta' riċerka tal-Università. L-attivitajiet ewlenin tal-festival huma mifruxa mid-daħla tal-Belt Valletta, tul Triq ir-Repubblika sa Pjazza San Ġorġ. Se jkun hemm attivitajiet f'postijiet oħra ċentrali fil-Belt Valletta. L-esibizzjonijiet se jintegraw xjenza, tagħrif u divertiment, fejn viżitaturi ta' kull età jistgħu jieħdu sehem hands-on. Il-Maniġer tal-Proġett Dr Edward Duca ta dettalji dwar il-programm sħiħ li jipprova jilħaq firxa kbira ta' udjenzi, fosthom familji, żgħażagħ studenti u adulti. Ix-Xjenza fil-Belt hu rikonoxxut bħala festival mill-organizzazzjoni Ewropa għall-Festivals u Festivals għall-Ewropa (EFFE). Għandu l-appoġġ tas-Segretarjat Parlamentari għar-Riċerka, Innovazzjoni, Żgħażagħ u Sport; Jugs Malta; Studio 7; MEUSAC; MCST; il-Kunsill Lokali tal-Belt Valletta; il-Kulleġġ Malti tal-Arti, Xjenza u Teknoloġija; PBS; Notte Bianca; Spazju Kreattiv; Pjazza Teatru Rjal; u General Soft Drinks b'Coca Cola. Il-programm jinsab fuq is-sit elettroniku ta' Ix-Xjenza fil-Belt www.scienceinthecity.org.mt, jew għal aktar aġġornamenti riċenti fuq il-paġna ta' Facebook www.facebook.com/ScienceInTheCityMalta